ಅಣ್ಣಿಗೇರಿ ಪುರಸಭೆಯ ಅಧ್ಯಕ್ಷೆ ಸಹಿ ಮಾಡಲು ಪತಿಯಿಂದ್ಲೇ ಬರಬೇಕು ಆರ್ಡರ್!

ಧಾರವಾಡ: ಜಿಲ್ಲೆಯ ಅಣ್ಣಿಗೇರಿ ಪುರಸಭೆಯ ಅಧ್ಯಕ್ಷೆ ರೂಪಾ ಕಲ್ಲೂರ ಜನರ ಇಚ್ಛೆಗೆ ತಕ್ಕಂತೆ ಕೆಲಸ ಮಾಡಲ್ಲ. ಬದಲಾಗಿ ಅವರ ಪತಿ ಶಿವಶಂಕರ್ ಏನ್ ಹೇಳ್ತಾರೋ ಅಷ್ಟನ್ನೇ ಮಾಡುತ್ತಾರೆ ಎಂಬ ಆರೋಪಗಳು ಕೇಳಿ ಬರುತ್ತಿವೆ.

ಪುರಸಭೆಯಲ್ಲಿ ನಡೆಯೋ ಸಭೆಯಲ್ಲಿಯೂ ರೂಪಾ ಅವರು ಮೊಬೈಲ್ ಮೂಲಕ ಗಂಡನಿಂದ ಡೈರೆಕ್ಷನ್ ಪಡೆಯುತ್ತಾರೆ. ಬಾಗಿಲ ಬಳಿಯೇ ನಿಂತ ಪತಿ ಶಿವಶಂಕರ್ ಪತ್ನಿಗೆ ಹೀಗೀಗೆ ಮಾಡು ಅಂತಾ ಸಲಹೆ ಕೊಡುತ್ತಾರೆ. ಪತಿಯ ಆದೇಶವನ್ನು ರೂಪಾ ಪಾಲಿಸುತ್ತಾರೆ. ಈ ಎಲ್ಲ ದೃಶ್ಯಗಳು ಪುರಸಭೆಯ ಸಿಸಿಟಿವಿಯಲ್ಲಿ ಸೆರೆಯಾಗಿವೆ.

ಪುರಸಭೆ ಸದಸ್ಯರು ಈ ಬಗ್ಗೆ ಜಿಲ್ಲಾಧಿಕಾರಿಗಳಿಗೆ ದೂರು ನೀಡಿದ್ದಾರೆ. ಅಧ್ಯಕ್ಷೆಯ ಪತಿ ಕೂಡಾ ಪುರಸಭೆ ಸದಸ್ಯರಾಗಿದ್ದರು. ಆದರೆ ಕೆಲವು ಕಾರಣಗಳಿಂದಾಗಿ ಅವರ ಸದಸ್ಯತ್ವ ರದ್ದಾದ ನಂತರ ಅಧಿಕಾರ ಇಲ್ಲದೇ ಹಪಹಪಿಸುತ್ತಿದ್ದಾರಂತೆ. ಆದರೆ ಪತ್ನಿ ಪುರಸಭೆ ಅಧ್ಯಕ್ಷೆಯಾದ ಮೇಲೆ ಮತ್ತೆ ತಮ್ಮ ವರಸೆ ಶುರು ಮಾಡಿಕೊಂಡಿದ್ದಾರೆ ಎನ್ನಲಾಗಿದೆ.